Märtha Louise og familien flytter hjem
Familien på fem flytter hjem til Norge til sommeren etter sitt toårige opphold i London melder NTB. Paret har tre døtre, Maud Angelica (11), Leah Isadora (9) og Emma Tallulah (5). - Jentene begynner på Steinerskolen i Bærum til høsten, sier Marianne Hagen, kommunikasjonssjef ved Slottet, til VG. Märtha Louise og Ari Behn flyttet til London sammen med barna i 2012. Ville ikke hjem Årsaken til at de flyttet til London, var at de ville at de tre barna skulle lære engelsk, og at de hadde lyst til å bo utenlands en periode før barna ble tenåringer. Da de flyttet, sa Märtha Louise at det hun kom til å savne mest, var den norske naturen og å gå på ski. I løpet av tiden i London har prinsessen pendlet til Norge for å gjennomføre sine offisielle plikter. Opprinnelig var planen at familien skulle bli i London i to år, uttalte Behn til VG Helg i november 2012. Ari Behn har tidligere også sagt at han aldri ville flytte hjem. - Jeg kommer aldri hjem, sier Ari Behn i et intervju med bladet Massiv i 2013. - Gledelige nyheter TV 2s kongehusekspert Kjell Arne Totland sier til VG at han syns det er veldig hyggelige nyheter at prinsessen nå flytter hjem. - Dette betyr jo trolig at Märtha og Ari nå vil synes mer i norsk offentlighet, skriver han i en SMS. - Det er vanskelig å si hva som er årsaken til at de nå flytter hjem igjen, men det kan jo ha blitt litt strabasiøst for prinsessen å reise frem og tilbake i forbindelse med jobb og undervisning. Dessuten har de jo de tre døtrenes skolegang å ta hensyn til, skriver Totland.
Prinsesse Märtha Louise (42), Ari Behn (41) og deres tre døtre flytter hjem til Lommedalen fra London.